
Төркия Татарстанның төп тышкы икътисадый партнеры булып кала. Бүген бу хакта Татарстан Республикасы Президенты вазыйфаларын вакытлыча башкаручы Рөстәм Миңнеханов Төркия Республикасы Бөек Милли Мәҗлесе Рәисе Җәмил Чичәк белән очрашуда хәбәр итте. Чара Казан Кремлендә узды. Очрашуда Татарстан Республикасы Дәүләт Советы Рәисе Фәрит Мөхәммәтшин, Татарстан Республикасы Президенты ярдәмчесе Радик Гыйматдинов, Татарстан Республикасы Инвестицион үсеш агентлыгы җитәкчесе Талия Миңнуллина, РФ Дәүләт Думасы депутаты Илдар Гыйльметдинов, Төркия делегациясе вәкилләре һәм башкалар катнашты.

Соңгы берничә ел эчендә Татарстан белән Төркия үзара ышанычлы һәм файдалы мөнәсәбәтләр урнаштырды, диде Рөстәм Миңнеханов сәламләү сүзендә, 2011 елда Казанда Россия-Төркия хөкүмәтара комиссиясе утырышы узды, анда хезмәттәшлек юнәлешләре билгеләнде. Ел азагында Татарстан Россия-Төркия хезмәттәшлек советы утырышын югары дәрәҗәдә уздырырга җыена, диде Татарстан Республикасы Президенты вазыйфаларын вакытлыча башкаручы.

«Төркия бизнесы бездә беренче урынны алып тора. Сүз 280 предприятие турында бара. Чит ил инвестицияләренең 26%ы Төркиядән килә», - диде Рөстәм Миңнеханов. Республикада, шул исәптән «Алабуга» махсус икътисадый зонасы территориясендә күп кенә Төркия җитештерүләре ачылды, дип ассызыклады ул.

Татарстан Төркия Республикасы дәүләт хакимияте органнары һәм бизнес-бергәлекләре белән тыгыз хезмәттәшлектә, дип белдерде Татарстан Республикасы Президенты вазыйфаларын вакытлыча башкаручы Рөстәм Миңнеханов. Анкарадан «Бигеш» аэропортына туры авиарейс булу, Рөстәм Миңнеханов фикеренчә, багланышларны тагын да ныгытачак.

Аннары Рөстәм Миңнеханов республика территориясендә эшчәнлек алып баручы Төркия компанияләре турында сөйләде. Казанда урнашкан «Эфес» сыра заводы – Татарстанның иң эре салым түләүчеләреннән берсе. Ә «ГАМА» предприятиесе Казан ТЭЦ-3ын модернизацияләүдә катнаша.

Бүген хезмәттәшлек парламентара дәрәҗәдә дәвам итә, диде Татарстан Республикасы Президенты вазыйфаларын вакытлыча башкаручы. Татарстан Республикасы Дәүләт Советы белән Төркия Республикасы Бөек Милли Мәҗлесе арасында Төрле яклы хезмәттәшлекне киләчәктә киңәйтү турында меморандумга имза салынды, диде Рөстәм Миңнеханов. «Безнең Төркия белән тыгыз хезмәттәшлегебез 5 ел элек башланды, - диде Рөстәм Миңнеханов. – Һәм Татарстан парламентарийлары моңа зур өлеш кертте».

Бүген Россия икътисадына Төркия инвестицияләре 10 млрд. доллар тәшкил итә, шулардан 1,5 млрд. доллары Татарстан Республикасына туры килә, диде Төркия Республикасы Бөек Милли Мәҗлесе Рәисе.

Җәмил Чичәк Рөстәм Миңнехановка Төркия инвесторларына ярдәм күрсәткәне өчен рәхмәт белдерде.

Төркия Россия белән хезмәттәшлекне киңәйтергә тели һәм әзер, диде Җәмил Чичәк. Ул ассызыклаганча, Төркия Россиягә каршы уздырылучы Көнбатыш санкцияләрен хупламый.

«Татарстан безнең өчен - Россия белән Төркияне тоташтыручы күпер. Безнең тарихыбыз уртак, - диде Җәмил Чичәк. – Төрекләрнең «Тырнак белән бармак кебек аерылмас» дигән әйтеме бар, һәм бу безнең турыда».

Җәмил Чичәк белдергәнчә, Төркия Республикасы дәүләт хакимияте органнары визитлары киләчәктә дә дәвам итәчәк. «Бу визитлар безнең өчен яңа мөмкинлекләр ача», - диде Төркия Республикасы Бөек Милли Мәҗлесе Рәисе.
Рөстәм Миңнеханов: Төркия Татарстанның төп тышкы икътисадый партнеры булып кала